Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Ευρωπαϊκού Κοινοβουλίου και του Συμβουλίου που τροποποιεί την απόφαση της 19ης Δεκεμβρίου 1996 για τη θέσπιση προγράμματος δράσεως για τα τελωνεία στην Κοινότητα ("Τελωνείο 2000")»

(98/C 73/04)

Στις 26 Σεπτεμβρίου 1997, το Συμβούλιο αποφάσισε να ζητήσει, με βάση το άρθρο 100 Α της Συνθήκης ΕΟΚ, τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 3 Δεκεμβρίου 1997 με βάση την εισηγητική έκθεση του κ. Giesecke.

Κατά την 350ή σύνοδο ολομέλειας της 10ης και 11ης Δεκεμβρίου 1997 (συνεδρίαση της 10ης Δεκεμβρίου 1997), η Οικονομική και Κοινωνική Επιτροπή υιοθέτησε με 101 ψήφους υπέρ, 2 ψήφους κατά και 6 αποχές την ακόλουθη γνωμοδότηση.

1. Εισαγωγή

1.1. Σκοπός της πρότασης της Επιτροπής COM(97) 433 τελ. είναι η αύξηση των πόρων που διατίθενται στα πλαίσια του προγράμματος δράσης για τα τελωνεία στην Κοινότητα (Τελωνείο 2000), για την περίοδο 1998 έως 2000. Η ΟΚΕ εξέδωσε σχετική γνωμοδότηση το Σεπτέμβριο του 1995 () για το θέμα αυτό.

1.2. Αυτό το πρόγραμμα δράσης χρηματοδοτείται κατά κύριο λόγο στα πλαίσια του προγράμματος IDA. Επειδή όμως το πρόγραμμα IDA λήγει στις 31 Δεκεμβρίου 1997, ενώ το πρόγραμμα «Τελωνείο 2000» θα διαρκέσει έως το τέλος του 2000, κρίνεται απαραίτητο να χορηγηθεί συμπληρωματική χρηματοδότηση, προσαρμοσμένη στις ενέργειες αυτές, για την περίοδο 1998 έως το 2000.

2. Η πρόταση της Επιτροπής

2.1. Η Επιτροπή προτείνει για το λόγο αυτό να τροποποιηθεί το χρηματοδοτικό πλαίσιο της απόφασης αριθ. 210/97/ΕΟΚ () κατά τέτοιο τρόπο ώστε να καλύπτει και την περίοδο 1998 έως 2000.

2.2. Για την εισαγωγή της πληροφορικής στο πρόγραμμα «Τελωνείο 2000» προβλέπονται αντί των 23 εκατ. Ecu που είχαν εγκριθεί αρχικά, 58 εκατ. Ecu.

3. Παρατηρήσεις της ΟΚΕ

3.1. Η ΟΚΕ εγκρίνει την πρόταση τροποποίησης της Επιτροπής.

3.2. Η ΟΚΕ εκφράζει ιδιαίτερα την ικανοποίησή της για τον καθορισμό των προτεραιοτήτων, σύμφωνα με τον οποίο το ήμισυ των πόρων θα χρησιμοποιηθεί για την ανάπτυξη και την εισαγωγή της πληροφορικής στο πρόγραμμα Transit (NCTS) καθώς και για την εναρμόνιση των συστημάτων ανταλλαγής πληροφοριών μεταξύ των κρατών μελών και της Επιτροπής (CCN/CSI).

3.3. Η σημασία αυτών των δύο στόχων υπογραμμίστηκε εκ μέρους της ΟΚΕ στη γνωμοδότηση για το πρόγραμμα δράσης «Τελωνείο 2000», καθώς και στη γνωμοδότηση για το πρόγραμμα δράσης των συστημάτων διανομής στην Ευρώπη ().

3.4. Στο τέλος του εγγράφου της Επιτροπής περιλαμβάνεται πίνακας με τίτλο ενδεικτική κατανομή των ενεργειών εισαγωγής της πληροφορικής στο πλαίσιο του προγράμματος «Τελωνείο 2000», διαχωρισμένος κατά συστήματα. Επειδή πρόκειται για ενδεικτικές τιμές, η ΟΚΕ συνιστά την ελαστική χρησιμοποίηση των προτεινόμενων πόρων, ανάλογα με τις ανάγκες που προκύπτουν στα επιμέρους συστήματα.

3.5. Η ΟΚΕ παρακαλεί να ενημερώνεται ετησίως σχετικά με τον προσανατολισμό και την αποτελεσματικότητα της χρησιμοποίησης των πόρων αυτών.

3.6. Στις εκθέσεις αυτές θα πρέπει, επίσης, να φαίνεται η μεταφορά πόρων από ένα σύστημα προς άλλο σύστημα.

3.7. Η ΟΚΕ αποδίδει ιδιαίτερη σημασία στο γεγονός ότι οι εφαρμογές που πραγματοποιούνται στην Κοινότητα στον τομέα των τελωνείων θα πρέπει να προσανατολίζονται προς τα διεθνώς αναγνωρισμένα πρότυπα UN/EDIFACT. Κατ' αυτόν τον τρόπο θα διασφαλίζεται η ευκταία επικοινωνία με τους παράγοντες της οικονομίας.

Βρυξέλλες, 10 Δεκεμβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 301 της 13.11.1995.

() ΕΕ C 33 της 4.2.1997, σ. 24.

() ΕΕ C 355 της 21.11.1997.